《游金陵雨花台》
宋代·贺铸

迢迢朱雀航，飞盖共淩越。
东风石子冈，芳草微径绝。
生公法堂在，清夜贮明月。
回认城郭游，春华烂晴雪。
长烟动江隩，微云泊山胁。
连樯去迟回，白鸟屡明灭。
江山信清丽，人物久销歇。
戍堡定荒凉，投身计何拙。
尘衫与汗马，端为老生设。
李侯朱门俊，许与尽时哲。
俛首就微班，刚肠颇摧折。
人生特眠饭，似是此身切。
岁晚赋归田，非君复谁结。

作者简介：贺铸(1052～1125) 北宋词人。字方回，号庆湖遗老。汉族，卫州（今河南卫辉）人。宋太祖贺皇后族孙，所娶亦宗室之女。自称远祖本居山阴，是唐贺知章后裔，以知章居庆湖（即镜湖），故自号庆湖遗老。